כל שאינו מדבר לשון הקודש כתקנה עובר בלאו
מאמר מהרב יוסף קאפח אודות חשיבות לימוד לשון הקודש כתיקונה
על עצם הדבר שיש מצוה מן התורה ללמוד לשון הקדש כבר דברו רבים, ואין בכוונתי לסקור כאן כל שעסקו בענין זה. ומקור המצוה בספרי (דברים יא, יט) "ולמדתם אותם את בניכם לדבר בם... מכאן אמרו כשתינוק מתחיל לדבר אביו מדבר עמו בלשון הקדש ומלמדו תורה". והובא גם ברש״י שם "משעה שהבן יודע לדבר למדהו תורה צוה לנו משה שיהא זה למוד דבורו, מכאן אמרו כשהתינוק מתחיל לדבר אביו מסיח עמו בלשון הקדש". ונראה שאין זו אסמכתא בלבד, אלא דרשה גמורה היא, ומצות למידת לשון הקדש מן התורה, שהרי השוו אותה לשאר מצוות דאוריתא, כדאיתא בתוספתא (חגיגה פ״א הל, א) "קטן היודע לנענע חייב בלולב, יודע להתעטף חייב בציצית, יודע לדבר אביו מלמדו שמע ותורה ולשון הקדש". וכיוצא בזה איתא גם בספרי זוטא (במדבר טו לח) "וכל שהוא יודע לדבר אביו מלמדו תורה וקריאת שמע ולשון הקדש". ממה שהשוו למידת לשון הקדש ללולב וציצית ושמע ותורה מוכח דמשמע להו שכולן דאוריתא. וכן כתב הרמב״ם בפירושו למשנה (אבות פ״ב מ״א) "שראוי להזהר במצוה שחושבין בה שהיא קלה כגון שמחת הרגל ולמידת לשון הקודש ובמצוה שנתבארה חומרתה כגון המילה והציצית ושחיטת הפסח".
אך בספר המצות לא מנאה מכלל תרי״ג מצותיה של תורה, גם בחבורו משנה תורה לא הזכיר כלל מצות למידת לשון הקודש.
ונראה שהרמב״ם בחבורו חזר לסבור שהיא אמנם מצוה מן התורה, אלא שהיא חלק מחלקי מצוה כללית והיא למוד התורה, וכבר לימד אותנו רבנו שמצוה שיש בה חלקים רבים אין למנות כל חלק ממנה מצוה בפני עצמו, אף על פי שנאמר בתורה צווי מיוחד לכל חלק בפני עצמו, כדרך שמנה בנין המקדש בכללותו מצות עשה אחת מכלל תרי״ג מצות, ולא מגה עוד בנין המזבח מצוה בפני עצמה, ולא עשיית דביר מצוה בפני עצמה. וכמו שכתב בהקדמתו לספר המצוות כלל יב.
ונראה כי זו שיטת הירושלמי החולק על הספרי והתוספתא הנ״ל, וסובר שאין למידת לשון הקודש מצוה בפני עצמה אלא היא חלק ממצות למוד התורה, וז״ל (סוכה פ״ג הי"ב) "יודע לנענע חייב בלולב, יודע להתעטף חייב בציצית, יודע לדבר אביו מלמדו לשון תורה". ממת שהטפיל מצות למידת הלשון לתורה משמע דרוצה לומר שהיא חלק ממנה. כי אותו הפסוק שלמדו ממנו בספרי לחיוב למידת לשון הקדש, ממנו הוא עצמו החיוב ללמידת התורה, כדגרסינן "ללמדו תורה מנלן, דכתיב ולמדתם אותם את בניכם" (קדושין לט ב). ואף על פי שכאן לא הובא המשך הכתוב "לדבר בם" והיה אפשר לומר כי חיוב למוד התורה מן "ולמדתם אותם את בניכם", וחיוב למידת לשון הקודש מן "לדבר בם", אך כיון שלא נאמר בו לשון צווי "ודברת בם" אלא "לדבר בם" משמע להירושלמי שהוא טפל ללמוד התורה. וכך לשון הרמב״ם בחבורו (הל' תלמוד תורה פ״א הל׳ א) "קטן אביו חייב ללמדו תורה שנ׳ ולמדתם אותם את בניכם לדבר בם". והאמור במשנת תורת (דברים ה ז) "ודברת בם" שהוא לשון צווי, הרי הוציא אותו הירושלמי (ברכות פ״ב הל׳ א) לדרשה אחרת "ודברת בם, מכאן שיש לך רשות לדבר בם". כלומר שמותר להפסיק בק״ש לשאול שלום ולהשיב כדאיתא במשנה שם, אבל לא בתפלה.
אם כן לשטת הספרי והתוספתא והרמב״ם בפירוש המשנה כל שלא למד לשון הקדש, או שאינו מדבר בו ביטל מצות עשה. ולשיטת הירושלמי והרמב״ם בחבורו אין כאן עשה מיוחד אלא מצות למידת לשון הקדש חלק ממצות למוד התורה.
נשאר לנו לברר האם מי שמדבר בלשון הקדש שלא בדקדוק אלא בשבושים עובר בלא תעשה? כי לכאורה אין יסוד לומר שיש בזה לאו, לא מדברי תורה ולא מדברי סופרים. ברם כבר האיר עינינו ראש המדברים בכל מקום הוא הגאון רבנו סעדיה זצ״ל, ודעתו אף שאמנם אין בדבר זה עברה על לא תעשה של תורה, הרי בכל אופן עובר על לא תעשה שמדברי קבלה. שבפירושו לויקרא (י א) האריך הרחיב להזהיר על חובת למידת לשון הקדש בדיוק ובדקדוק, כי אי הבנה מושלמת עלולה להיות הרת סכנות כפי שאירע לנדב ואביהוא בני אהרן, אשר שגיאתם בהבנת מלה אחת בדברי משה רבנו גרמה להם מיתה. ובתוך דבריו הוא כותב "כי הראשונים לא הרשו לעצמם להזניח ידיעת לשון הקדש, והיו רואים בכך עברה, כמאמר נחמיה (יג כד) ובניהם חצי מדבר אשדודית ואינם מכירים לדבר יהודית. וירב עמם ויקללם ויכם שנאמר ואריב עמם ואקללם ואכה מהם אנשים ואמרטם" (שם יג כה). הרי ברור כי רס״ג מפרש דברי נחמיה על הזנחת ידיעת לשון הקדש. ולכאורה היה נראה שכל קצפו של נחמיה הוא על נשיאת נשים נכריות בגיותן, שכך משמע פשטי הכתובים, וכך הבינו כל המפרשים. ברם כי דייקת בה שפיר תמצא שצדק רס״ג שאין פרשה זו מדברת כלל בנשיאת נשים נכריות בגיותן, כי לא יתכן שיניח נחמיה טעם האסור החמור המפורש בתורה שהוא "ולא תתחתן בם" (דברים ז ג) ויפנה לטעם צדדי שהוא שבוש לשון הקדש, לפיכך ברור כי הנשים הללו האמורות בפרשה זו "גם בימים ההמה ראיתי את היהודים הושיבו נשים אשדדיות עמוניות מואביות" (נחמיה יג כג) גיורות הן, ואין בהם שום אסור של "ולא תתחתן בם". אין צורך לומר, לשיטת התנאים הסוברים שפסוק זה מדבר בכל הגוים בגיותם שנשים הללו כבר נתגיירו ומותרות הן, אלא אף למי שסובר שפסוק זה "ולא תתחתן בם" מדבר בשבעה עממין ולאחר גרותם, הרי מפורש בנשים הללו שאינן משבעה עממין, ולפיכך לא יפלא שנחמיה לא הזכיר בקפידתו אסור החתון כלל, וכל קצפו היה רק על שבוש הלשון ואי ידיעתו על בריו.'
וראיה להבנתו של רס״ג הוא המשך הפרשה "הלוא על אלה חטא שלמה מלך ישראל" (נחמיה יג כו), והרי מקובל במסורת ישראל כי שלמה לא נשא נשים נכריות בגיותן אלא בגרותן, כמו שכתב הרמב״ם בהלכות אסורי ביאה (פי״ג הל׳ יד) "אל יעלה על דעתך ששמשון המושיע את ישראל או שלמה מלך ישראל שנקרא ידיד ה׳ נשאו נשים נכריות בגיותן, אלא סוד הדבר כך הוא... ולפי שגייר שלמה נשים ונשאן וכו׳ ע״ש. ומקורו בגט׳ יבמות (עו א) "ויתחתן שלמה את בת פרעה מלך מצרים (מלכים א ג) גיורי גיירה". ואם נבאר פרשה זו האמורה בנחמיה כפשוטה לכאורה שמדובר בנשים נכריות בגיותן תהא זו סתירה למסורת המקובלת באומה, וכפי שבאה לידי בטוי בהבהרתו הנ״ל של הרמב״ם שאין המדובר בגמ׳ רק בבת פרעה אלא בכל הנשים הנכריות שנשא, נוסף על התימה היאך הניח נחמיה איסור לאו המפורש בתורה ונטפל לשבוש הלשון. לפיכך נראה ברור כי מסורת חז״ל בהבנת פרשה זו כפי שנמסר לנו על ידי רס״ג שאין המדובר כאן בנשים נכריות בגיותן, כי הגויות כבר נתעסק בהו עזרא, ובזמנו הוציאו את הנשים הגויות והקריבו את אשמם כמבואר בעזרא (י), וכאן בנחמיה מדובר בנשים שנתגיירו על פי ההלכה.
גם מלשון הרמב״ם בהלכות תפלה (פ״א הל' ד) נראה כי מגרעת הבנים הללו היא רק שאינם יכולים לדבר יהודית כתקנה ולא שהם גוים, וז״ל "כיון שגלו ישראל בימי נבוכדגצר הרשע נתערבו בפרס ויון ושאר האומות ונולדו להם בנים בארצות הגוים, ואותם הבנים נתבלבלה שפתם, והיתה שפת כל אחד ואחד מעורבת מלשונות הרבה, וכיון שהיה מדבר אינו יכול לדבר כל צרכו בלשון אחת אלא בשבוש, שנאמר ובניהם חצי מדבר אשדדית ואינם מכירים לדבר יהודית". ואלו היו הבנים הללו גוים מחמת היותם בני גויות, כלום איכפת לנו היאך הם מדברים ומה הם מדברים.
אמור מעתה כל המדבר לשון הקדש בשבוש ושלא בדקדוק חייב מלקות מדברי קבלה שנאמר ואכה מהם. וחייב קללה מדברי קבלה שנאמר ואקללם. ועדין תבעי מנין שעובר על לא תעשה? ונראה שכיון ששמענו בפירוש שיש עונש על כך, הרי כלל הוא אצלינו "לא ענש הכתוב אלא אם כן הזהיר" (יומא פא א; סנהדרין נו ב; זבחים קו ב; קז א; כריתות ג ב), וכפי שבאר הרמב״ם בהקדמתו שבסוף י״ד הכללים שהקדים לספר המצוות, שכל דבר שהשמיענו הכתוב שיש עליו עונש נדע ברור שהוא באזהרה, וכך באר עוד שם במצות לא תעשה ס. אם כן כיון ששמענו שיש עונש קללה שנאמר "ואקללם", ומלקות שנאמר "ואכה מהם אנשים", הרי זה באזהרה מדברי קבלה, שלא ענש הכתוב אלא אם כן הזהיר. ואין לתמוה היאך לוקה והרי אין בו מעשה, כי עקימת שפתו ועקישת לשונו הן הן המעשה, וכדאיתא בכמה דוכתי (ראה כתובות מה ב; ב״מ צ ב; סנהדרין סה א).
והיה נראה לכאורה כי "ואקללם" אינו נדוי ככל דיניו ומשפטיו שנתבארו בדיני המנודה במסכת מועד קטן (יז א) ועוד, אלא רק קללה בעלמא. מהא דשבועות (לו א) .,תניא ארור בו נדוי בו קללה בו שבועה" הרי משמע שקללה לאו היינו נדוי, ואם כן בנדון דידן לכאורה רק קללה בעלמא ואינו צריך לנהוג בכל דיני הנדוי. אך מלשון הרמב״ן במשפט החרם משמע כי קללה זו לשון חרם היא, ודיני החרם חמורים מדיני הנדוי (ראה מועד קטן טו).
אבל "ואכה מהם" נראה שאינה מכת מרדות דרבנן וכפי חילוקי שיטות הראשונים שנאמרו בהגדרתה של מכת מרדות, אלא מלקות ארבעים היא כשל תורה, לפי שאין זו דברי סופרים אלא דברי קבלה, ודברי קבלה כדברי תורה דמו, כדאיתא בראש השנה (יט א) "גדליה בן אחיקם דברי קבלה הוא ודברי קבלה כדברי תורה דמו", וברור שאין לחלק בין דברי נביאים לכתובים, שכולן נקראין דברי קבלה, וכדאיתא בסוטה (לז א) ובנדה (כה א) ועוד. ואע״ג דבעלמא אין מלקין על דברי קבלה וכפי שנתבאר בכמה ראשונים, הני מילי כשאין המלקות מפורשת בקבלה, ולא נתפרשה אלא האזהרה, אבל בזה הרי המלקות מפורשת "ואכה מהם אנשים".
מסקנא דמלתא: כל שאינו לומד לשון הקדש וכל היודעו ואינו מדבר בו עובר בעשה. וכל המדבר לשון הקדש בשבוש ושלא בדקדוק עובר בלא תעשה ולוקה ארבעים מדברי קבלה.

